|  |
| --- |
| **UZNESENIE** |
| Európsky hospodársky a sociálny výbor |
| **Na nikoho by sa nemalo zabúdať.****Za inkluzívnu a participatívnu politiku súdržnosti na podporu sociálnej, hospodárskej a územnej súdržnosti** |
|  |
| \_\_\_\_\_\_\_\_\_\_\_\_\_ |
|  |
| Spravodajca: **Ioannis VARDAKASTANIS** |

**SK**

|  |  |
| --- | --- |
| Právny základ | článok 52 ods. 4 rokovacieho poriadku |
| Prijaté na plenárnom zasadnutí | 11/7/2024 |
| Plenárne zasadnutie č. | 589 |
| Výsledok hlasovania(za/proti/zdržalo sa) | 159/2/07 |

# Tesne pred začiatkom nového funkčného obdobia Európskej komisie my, členovia Európskeho hospodárskeho a sociálneho výboru, ktorí zastupujeme organizácie občianskej spoločnosti, vyzývame členské štáty Európskej únie a jej vedúcich predstaviteľov, európske inštitúcie a občanov EÚ, aby zabezpečili a chránili hospodársku, sociálnu a územnú súdržnosť EÚ v súlade s článkom 174 ZFEÚ.

# Dôrazne poukazujeme na to, že základná zásada „na nikoho nezabudnúť“ v politike súdržnosti je naďalej zmysluplná a platná a že partneri občianskej spoločnosti sú pripravení pokračovať v práci na jej uplatňovaní v praxi prostredníctvom silnej investičnej politiky EÚ.

# Zdôrazňujeme, že nerovnosť príležitostí môže mať negatívny vplyv na dlhodobý rast a konkurencieschopnosť na regionálnej a národnej úrovni, ako aj na úrovni EÚ. Politika súdržnosti preto musí byť diverzifikovanejšia a pružnejšia, no zároveň dôveryhodná, stabilná a jednoznačná, aby sa mohla venovať väčšia pozornosť ľuďom, najmä tým najzraniteľnejším, a lepšie riešiť nerovnosť príležitostí, ktorým mnohí čelia.

# Kriticky sa staviame k tomu, aby sa zrušila funkcia komisára, ktorého hlavnou zodpovednosťou je portfólio politiky súdržnosti.

# Sme proti obmedzovaniu politiky súdržnosti a jej transformácii na nástroj na riešenie krízových situácií.

# Odmietame myšlienku premeniť politiku súdržnosti na nástroj, ktorý bude podobný Mechanizmu na podporu obnovy a odolnosti a v rámci ktorého bude štrukturálne zapojenie zainteresovaných strán, spoločné riadenie a viacúrovňové riadenie iba čiastočné alebo žiadne.

# Podporujeme zásadu partnerstva a jasné pravidlá zapájania občianskej spoločnosti do výberu, riadenia a monitorovania činností financovaných Európskou úniou.

# Žiadame, aby sa v ďalšom nariadení o spoločných ustanoveniach, ktoré bude upravovať využívanie kohéznych fondov a iných finančných prostriedkov EÚ po roku 2027, použilo rovnako jednoznačné znenie týkajúce sa zapojenia občianskej spoločnosti ako v nariadení na roky 2021 až 2027.

# Požadujeme takú politiku súdržnosti, ktorá bude miestne orientovaná a zameraná na ľudí.

## Miestne orientovaná musí byť preto, lebo je potrebné rešpektovať a v plnej miere zohľadňovať územné charakteristiky zistené posúdeniami územného vplyvu.

## Prístup zameraný na ľudí je nevyhnutný na dosiahnutie želaných výsledkov, lebo vďaka nemu sa plne rešpektuje zásada partnerstva a jeho základnými kameňmi sú viacúrovňové riadenie, partnerstvo a prístup zdola nahor.

# Žiadame pre politiku súdržnosti nový impulz. Domnievame sa, že treba rozšíriť, zmodernizovať alebo zrevidovať súbor nástrojov a prístupov s cieľom vybudovať silnú, účinnú, flexibilnú a obnovenú politiku súdržnosti s väčším zameraním na kapacity, medziregionálne prepojenia, efektívne výsledky a príležitosti pre príjemcov nad rámec bežných investícií. Na tento účel je nevyhnutné:

## zamerať sa na hlavné štrukturálne výzvy v EÚ: slabý rozvoj, dlhodobú hospodársku stagnáciu a nedostatok rovnakých príležitostí vo všetkých regiónoch, ako aj na rozdiely medzi regiónmi, v rámci nich a v spoločnosti;

## klásť väčší dôraz na stratégie územnej politiky, ako sú integrované územné investície a miestny rozvoj vedený komunitou. Je preto potrebné posilniť kapacity miestnych, mestských a územných orgánov na riadenie fondov, pričom však netreba zabúdať na súdržnosť;

## zamerať sa na osoby s nižšou mierou zamestnanosti (ženy, mladí ľudia, osoby so zdravotným postihnutím, prisťahovalci, ľudia s nízkou úrovňou vzdelania), pre ktoré sú v praxi potrebné osobitné programy odbornej prípravy, zvyšovania kvalifikácie, rekvalifikácie a podpory;

## pokračovať v špecializácii a diverzifikácii nástrojov vrátane finančných nástrojov, aby sa politikou súdržnosti mohlo reagovať na osobitné skupiny zraniteľných osôb, oblasti, ktoré sú pre ne relevantné, a v konkrétnych regiónoch, kde všeobecné riešenia v oblasti zamestnanosti nie sú odpoveďou na ich pracovnú integráciu;

## podporovať investície do sociálnej infraštruktúry, aby mohla EÚ zvládnuť významné demografické výzvy, ktorým čelí. čo je najpotrebnejšie v regiónoch, ktoré trpia úbytkom pracovnej sily a kde je malý podiel ľudí s vysokoškolským vzdelaním, a v regiónoch postihnutých odchodom mladých ľudí;

## zvýšiť potenciál cezhraničných trhov práce, ktoré sú v dôsledku právnych a administratívnych prekážok nedostatočne rozvinuté, pričom je mimoriadne dôležité zlepšiť cezhraničnú a medziregionálnu spoluprácu, najmä v oblasti rozvoja infraštruktúry a na podporu činností subjektov sociálneho hospodárstva;

## pokračovať v ochrane malých a stredných podnikov a ich udržateľnosti. To si vyžaduje inovatívne, ale jednoduché využívanie súčasných štandardných európskych nástrojov, ako je Európsky sociálny fond, Európsky fond regionálneho rozvoja, Kohézny fond a Mechanizmus spravodlivej transformácie, aby tieto podniky mali ľahký prístup k financovaniu a mohli získať dlhodobo priaznivé úverové podmienky;

## zintenzívniť synergie v rámci Mechanizmu spravodlivej transformácie ako celku. Sme presvedčení, že politika súdržnosti musí zostať kľúčovou investičnou politikou EÚ na podporu európskej regionálnej politiky, pokiaľ ide o adaptáciu na klimatické ciele. Zásadou „výrazne nenarušiť“ treba zabezpečiť, aby investície zodpovedali cieľom Zelenej dohody;

## ďalej skúmať financovanie veľkých podnikov ako dôležitý faktor konvergencie najmä v súvislosti so strategickými technológiami, a to prostredníctvom nového nástroja STEP (Platforma strategických technológií pre Európu);

## vytvoriť nové typy hospodárskych vyhliadok pre menej rozvinuté, okrajové, riedko osídlené a vidiecke oblasti, ostrovy EÚ a najvzdialenejšie regióny. Takisto je potrebné odstrániť rozdiely medzi vidieckymi a mestskými oblasťami a centrami miest a súčasne upevniť prepojenie medzi nimi;

## podporovať iniciatívy na dôkladnú identifikáciu a riešenie osobitných potrieb regiónov a území v pasci rozvoja a pomôcť im prekonať ich problémy;

## schváliť takú politiku súdržnosti, ktorá bude zahŕňať kľúčové prvky, ako je spoločné riadenie, regionálny prístup, predbežné financovanie a miera spolufinancovania. Samotné investície nestačia. Každý región potrebuje silné riadiace štruktúry a vhodnú kombináciu politík, pri ktorej sa využívajú synergie so všetkými zúčastnenými stranami, Potrebujeme prístup zdola nahor, a preto by investície mali byť sprevádzané prispôsobenými reformami a politikami ústretovými voči občanom;

## viac zapojiť sociálnych partnerov, občiansku spoločnosť a všetkých miestnych aktérov, aby sa v politike súdržnosti zväčšila účinnosť zásady partnerstva a viacúrovňového riadenia. Môže to pomôcť reagovať na tlak na demokraciu prevzatím väčšej zodpovednosti za politiku EÚ;

## posilniť administratívne kapacity rôznych úrovní verejnej správy, príjemcov a iných národných, regionálnych a miestnych zainteresovaných strán a poskytnúť prispôsobenejšiu technickú podporu na zlepšenie vykonávania politiky v praxi;

## zohľadniť a používať najlepšie postupy, účinné politické opatrenia a konkrétne financovanie používané v súčasnosti v rámci Mechanizmu na podporu obnovy a odolnosti, a to tak, aby naďalej fungovali aj v rámci novej politiky súdržnosti. Musíme zabezpečiť, aby využívanie finančných prostriedkov z tohto mechanizmu zostalo úplne v súlade s vykonávaním budúcej politiky súdržnosti a aby investície a programy, ktoré sa už v rámci neho začali, neboli pozastavené z dôvodu zmien v jeho financovaní;

## do väčšej miery začleniť ciele súdržnosti do európskeho semestra;

## navrhnúť pre viacročný finančný rámec ambicióznejší celkový rozpočet a zabezpečiť primerané financovanie politiky súdržnosti, a to aj vzhľadom na budúce potreby EÚ z hľadiska investícií do obrany a so zreteľom na rozširovanie EÚ na viac ako 27 krajín. Investovať do EÚ a jej hospodárskej, sociálnej a územnej súdržnosti, bohatstva a konkurencieschopnosti len 1 % HND EÚ nebude stačiť;

## vzhľadom na budúce rozšírenia zvážiť primerané financovanie na nasledujúce programové obdobie, aby sa zaručila bezproblémová integrácia budúcich členských štátov a neohrozili investície do súčasných rozvojových regiónov.

# **Ako zástupcovia občianskej spoločnosti urobíme všetko preto, aby sa zachovali základné zásady politiky súdržnosti a aby táto politika zostala prvkom, ktorý udržiava jednotu Európy.**

V Bruseli 11. júla 2024

*Predseda Európskeho hospodárskeho a sociálneho výboru*

Oliver RÖPKE

\_\_\_\_\_\_\_\_\_\_\_\_\_